
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	22 martie 2010

	Nr.
	27/625


R A P O R T

asupra propunerii legislative pentru modificarea şi completarea Legii nr.53/2003, privind Codul Muncii, cu modificările şi completările ulterioare
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 671 din 15 decembrie 2009, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.53/2003, privind Codul Muncii, cu modificările şi completările ulterioare.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.561/29.05.2009)

· avizul negativ al Consiliului Economic şi Social (nr.943/18.05.2009)

· avizul negativ al Comisiei pentru buget, finanţe şi bănci (nr.698/23.02.2010)

· avizul negativ al Comisiei juridice, de disciplină şi imunităţi (nr.31/1153/02.02.2010)

· avizul negativ al Comisiei pentru drepturile omului, culte şi problemele minorităţilor naţionale (nr.25/797/03.02.2010)

· punctul de vedere negativ al Guvernului (nr.1811/17.07.2009).

Propunerea legislativă are ca obiect de reglementare modificarea şi completarea art.53 din Legea nr.53/2003 - Codul muncii, în sensul extinderii prevederilor referitoare la întreruperea temporară a activităţii angajatorilor şi în cazul reducerii temporare a activităţii.
Comisia propune Plenului Camerei Deputaţilor respingerea iniţiativei legislative din următoarele considerente:

· Legea nr.53/2003 a fost elaborată în urma consultărilor şi negocierilor dintre partenerii sociali şi orice modificare a dispoziţiilor legii trebuie supusă atenţiei partenerilor sociali;
· prin OUG nr.28/2009 s-a creat posibilitatea de acordare a unor facilităţi pentru angajatori şi salariaţi, pe durata întreruperii temporare a activităţii angajatorului, nu şi pentru situaţia reducerii temporare a activităţii acestuia, iar pentru anul 2010 se acordă facilităţi pentru angajatori şi salariaţi, pe durata întreruperii temporare a activităţii angajatorului, stabilite prin OUG nr.4/2010.
· dispoziţiile art.53 alin.(1) din Codul muncii nu fac nici o distincţie între întreruperea totală sau parţială a activităţii angajatorului, cert fiind faptul că în asemenea situaţii salariaţii beneficiază de unele facilităţi.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 17 martie 2010 au participat, în conformitate cu prevederile art.55 din Regulamentul Camerei Deputaţilor:

· d-l Dumitru Cornoiu, Secretar de Stat, Ministerul Muncii, Familiei şi Protecţiei Sociale 

· d-na Camelia Cărbunaru – director, Ministerul Muncii, Familiei şi Protecţiei Sociale 

· d-l Marin Suliman – secretar general al Consiliului Economic şi Social

· d-l Ion Albu – membru Biroul Executiv al Consiliului Economic şi Social.
La dezbaterea proiectului în cadrul comisiei au fost prezenţi 12 deputaţi din totalul de 20 membri ai comisiei.

Raportul comisiei a fost adoptat cu majoritate de voturi (2 voturi împotrivă şi o abţinere).

Propunerea legislativă a fost respinsă de Senat în şedinţa din 9 decembrie 2009.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu, 

Consilier parlamentar Elena MESAROŞ

